32003R1401
L 199/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1401/2003 НА КОМИСИЯТА
от 6 август 2003 година
за изменение на Регламент (EО) № 245/2001 за установяване на подробни правила за прилагане на Регламент (EО) № 1673/2000 на Съвета относно общата организация на пазарите на лен и на коноп за влакно
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1673/2000 на Съвета от 27 юли 2000 г. относно общата организация на пазарите на лен и на коноп за влакно (1), изменен с Регламент (EО) № 651/2002 на Комисията (2), и по-специално член 9 от него,
като има предвид, че:
(1)
Съгласно член 7, параграф 1, второ тире от Регламент (EО) № 245/2001 на Комисията (3), последно изменен с Регламент (EО) № 651/2002, помощите за обработка на лен и коноп ще бъдат изплащани само за влакна от лен и коноп, които са получени преди 1 май след края на съответната пазарна година. Съгласно член 12, параграф 2 от същия регламент помощите за обработка, както и, където е приложимо, допълнителната помощ ще бъдат изплащани от държавата-членка, на чиято територия са били прибрани реколтите от лен или коноп преди 1 август след изтичането на горепосочения срок.
(2)
Предвид времето, необходимо за приключване на административните формалности и проверки преди отпускането и окончателното изплащане на помощта, срокът за изплащане на помощите от държавите-членки следва да бъде удължен. За да се осигури непрекъснатост, е необходимо да бъде разпоредено ретроактивно прилагане на мерките от 1 август 2003 г.
(3)
Следва да бъде изменен крайният срок, до който държавите-членки да съобщават на Комисията информацията за пазарната година.
(4)
Мерките, предвидени в настоящия регламент са в съответствие със становището на Управителния комитет по лена и конопа,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 245/2001 се изменя, както следва:
1.
В член 12, параграф 2 „1 август“ се заменя с „15 октомври“.
2.
В член 15, параграф 3 „30 септември“ се заменя с „15 декември“.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 август 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 август 2003 година.